На основу члана 41. став 3. Пословника Владе („Службени гласник РС”, бр. 61/06 - пречишћени текст, 69/08, 88/09, 33/10, 69/10, 20/11, 37/11, 30/13, 76/14 и 8/19 - др. пропис), на предлог Министарства грађевинарства, саобраћаја и инфраструктуре,

Одбор за привреду и финансије одређује

ПРОГРАМ ЈАВНЕ РАСПРАВЕ

О НАЦРТУ ЗАКОНА О ИЗМЕНАМА И ДОПУНАМА

ЗАКОНА О СТАНОВАЊУ И ОДРЖАВАЊУ ЗГРАДА

1. У поступку припреме Нацрта закона о изменама и допунама Закона о становању и одржавању зграда, Министарство грађевинарства, саобраћаја и инфраструктуре спроводи јавну расправу о Нацрту закона о изменама и допунама Закона о становању и одржавању зграда (у даљем тексту: Нацрт закона), који је саставни део овог програма.

2. Јавна расправа о Нацрту закона, спроводи се у периоду од 28. фебруара до 18. марта 2020. године.

3. Учесници у јавној расправи су представници: државних органа, привредних субјекта, јавних служби, међународних организација, удружења грађана и других представника цивилног друштва, стручне јавности, као и професори и академици и други научни радници и друге заинтересоване стране.

4. Текст Нацрта закона биће објављен на интернет страници Министарства грађевинарства, саобраћаја и инфраструктуре и порталу е-управе.

5. Примедбе, предлози и сугестије достављају се Министарству грађевинарства, саобраћаја и инфраструктуре, путем електронске поште на адресу: sednice.vlade@mgsi.gov.rs или писаним путем на адресу Министарство грађевинарства, саобраћаја и инфраструктуре, Београд, Немањина 22-26, са напоменом: „За јавну расправу о Нацрту закона о изменама и допунама Закона о становању и одржавању зграда”.

6. По окончању јавне расправе, Министарство грађевинарства, саобраћаја и инфраструктуре, анализираће све примедбе, предлоге и сугестије учесника у јавној расправи и сачинити извештај о спроведеној јавној расправи и у року од 15 дана од дана окончања јавне расправе исти објавити на интернет страници Министарства грађевинарства, саобраћаја и инфраструктуре и порталу е-управе.

7. Овај програм, ради реализације, доставити Министарству грађевинарства, саобраћаја и инфраструктуре, које ће јавни позив за учешће у јавној расправи са овим програмом објавити на својој интернет страници и на порталу е-управе.

05 Број: 011-1744/2020

У Београду, 27. фебруара 2020. године

ОДБОР ЗА ПРИВРЕДУ И ФИНАНСИЈЕ

|  |  |  |
| --- | --- | --- |
|  | |  | | --- | | ПРЕДСЕДНИК ОДБОРА  Синиша Мали | |

4100120.008/8